Broj: 711-I-996-M-208/22-02-19

Zagreb, 29. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Igora Supana, općinskog načelnika Općine Sirač**, za davanjem mišljenja Povjerenstva,na 169. sjednici održanoj dana 29. travnja 2022.g. donosi sljedeće

**MIŠLJENJE**

1. **Sukladno odredbama ZSSI-a nema zapreke da se obvezniku Igoru Supanu, općinskom načelniku Općine Sirač, od strane općine Sirač plati premija osiguranja za slučaj ozljede na radu i naknada za podmirivanje troškova prehrane ukoliko je isto propisano općim aktom ili drugim propisima tijela javne vlasti u kojem obveznik obnaša dužnost.**
2. **Sukladno odredbi članka 7. točke d) ZSSI-a, obvezniku Igoru Supanu, općinskom načelniku Općine Sirač, zabranjeno je uz plaću za obnašanje navedene dužnosti primiti jubilarnu nagradu kao i ostale neoporezive nagrade koje ne predstavljaju plaću, niti naknadu putnih i drugih troškova za obnašanje javne dužnosti.**

Obrazloženje

Zahtjev za mišljenjem podnio je obveznik Igor Supan, općinski načelnik Općine Sirač. U Povjerenstvu zahtjev je zaprimljen 20. travnja 2022. pod poslovnim brojem 711-U-4233-M-208/22-01-4, povodom kojeg se vodi predmet broj M-208/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona. Uvidom u registar obveznika Povjerenstvo je utvrdilo da je Igor Supan obnašao dužnost zamjenika općinskog načelnika Općine Sirač u mandatu 2013.-2017.g. te 2017.-2021.g., kao i da od 21. svibnja 2021.g. obnaša dužnost općinskog načelnika Općine Sirač. Slijedom navedenog, obveznik Igor Supan dužan je postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu postavlja upit što točno podrazumijeva naknada za troškove prehrane te ima li na nju pravo i do kojeg iznosa na godišnjoj razini. Nadalje, obveznik postavlja upit ima li pravo i na premiju osiguranja za slučaj ozljede na radu kao i na jubilarnu nagradu. Isto tako, obveznik postavlja upit tko o navedenim naknadama donosi odluku.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitcima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, slijedom čega obrazloženje iz navedene presude primjenjuje u cijelosti na obveznike iz članka 3. ZSSI-a.

Stoga, obveznik u smislu odredbi ZSSI-a nema pravo na jubilarnu nagradu kao i na ostale neoporezive nagrade koje ne predstavljaju plaću.

S druge strane, Povjerenstvo ističe da obveznik, u smislu odredbi ZSSI-a, ima pravo na naknadu troškova prehrane, kao i na plaćanje premija osiguranja za slučaj ozljede na radu, međutim, isti moraju biti propisani općim aktom ili drugim propisima tijela javne vlasti u kojem obveznik obnaša dužnost, a budući da se na obveznika ne primjenjuje kolektivni ugovor koji se primjenjuje na službenike i namještenike jedinica lokalne samouprave.

Povjerenstvo pritom ističe kako ono nije ovlašteno utvrđivati do koje visine obveznik može primiti paušalne troškove prehrane, kao niti koje je tijelo dužno donijeti rješenje ili odluku kojom se isti propisuju, ali ukazuje da obveznik, sukladno članku 9. ZSSI-a, ne bi smio sudjelovati u donošenju odluka kao niti donositi odluke kojima se za obveznika ostvaruje određeno pravo ili koje upućuju na okolnosti koje se mogu definirati kao potencijalni sukob interesa.

Sijedom navedenog, Povjerenstvo je donijelo Odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Igor Supan, elektroničkom dostavom
2. Objava na internetskoj stranici Povjerenstva
3. Pismohrana